‘Spiderman’-seuntjie sterf ná fratsongeluk met kragopwekkerZaydon Jooste, ŉ driejarige seuntjie van Springs wat deur sy ouers “klein Spiderman” genoem is, is Woensdagoggend dood nadat hy verlede Vrydag tydens ŉ fratsongeluk erg gebrand het. Zaydon se storie het gou oor sosiale netwerke versprei, en talle mense van regoor die wêreld het vir “Spiderman” en sy ouers, Madelein en Christo, gebid. Annerie du Plooy, die stigter van die Hero Burn Foundation, het Woensdag aan Maroela Media gesê “Spiderman” was een van hulle “helde” en het van Vrydag af dapper geveg en vasgebyt. Hero Burn Foundation is ŉ nie-winsgewinde organisasie wat hulle daarop toespits om brandslagoffers en oorlewendes en hul gesinne by te staan, en die pad na herstel saam met hulle te loop. “Ons het vanoggend die hartseer nuus ontvang dat hy vandag oorlede is. Hy het nou nie meer pyn nie,” het ŉ emosionele Du Plooy gesê. Talle belangstellendes wat “Spiderman” se storie op Facebook gevolg het, het ook hul simpatie, medelye en boodskappe van bemoediging aan Zaydon se ouers gedeel. Zaydon het Vrydag brandwonde aan sy gesig, bolyf, arms en hande opgedoen nadat hy naby ŉ kragopwekker was wat aan die brand beslaan het. Hy het ook inwendige brandwonde opgedoen. Hy is na die Netcare Springs-hospitaal gehaas waar hy tot Woensdag toe behandel ontvang het. Zaydon se ouers is in die stadium te getraumatiseerd om met die media te praat. Du Plooy het namens die gesin almal bedank vir hul ondersteuning en gebede, en gevra dat mense moet aanhou bid vir die ouers en dat hul privaat gerespekteer moet word. Lees meer oor die Hero Burn Foundation hier.